7 concluzii despre al doilea an de mandat al Primarului Bucureștiului și al echipei sale

Câteva zeci de oameni s-au adunat în fața parcului Cișmigiu, într-o dimineață de final de iulie. Ar fi putut fi la muncă, într-un birou cu aer condiționat, ar fi putut să alerge ca să se mențină în formă sau să hrănească porumbei în parc. În schimb, flutură niște pancarte pe care e scris: „Încă doi ani de zero locuințe sociale”, „Doar 4,28% comunicare cu cetățenii”, „Cu 0% mai aproape de revoluția în trafic”.

Au venit la lansarea raportului „Încă doi ani de beznă și vorbe goale”, realizat de către organizațiile CeRe: Centrul de Resurse pentru participare publică, Active Watch și Organizația pentru Promovarea Transportului Alternativ în România – OPTAR.

Raportul analizează activitatea Consiliului General al Municipiului București (CGMB) și a Primarului Bucureștiului Gabriela Firea în al doilea an de mandat (între iunie 2017 și iunie 2018), proiectele de hotărâre adoptate, transparența decizională, mobilitatea urbană.

Toate astea pot să sune un pic tehnic. Dar de fapt, e vorba de accesul cetățenilor la luarea deciziilor. Ce cuvânt ai de spus în legătură cu proiectele care îți influențează viața în orașul ăsta? Ce poți face ca cetățean în afară de a-l înjura pe cel din mașina vecină pentru că stai trei ore în trafic? Poți să acționezi în vreun fel când în cartierul tău se ridică o construcție ilegală? Te ascultă cineva?